De som driver virksomhet i Norge, bør pålegges å ta i mot elektroniske penger. Det mener skattedirektør Hans Kristian Holte.

– Vi ser at kontanthandel er en del av svart økonomi i Norge. Jeg synes ikke de ordningene vi har i dag, med å kreve kontant betaling men ikke gjøre det for elektronisk betaling, er fornuftig, sier han.

I sentralbankloven står det at kun kontanter er tvungent betalingsmiddel i Norge. Mener du at den loven bør endres?

– Jeg synes ut fra det oppdraget vi har, og ut fra hensynet til å bekjempe svart økonomi, så vil det være fornuftig å vurdere å heller stille krav til elektronisk betalingsformidling, sier Holte.

Ny teknologi og nye løsninger gjør at enkle betalingsterminaler nå kan anskaffes uten kostnad og uten abonnentavgift for bedrifter og organisasjoner. Betaling skjer ved å plugge inn en enkel kortleser i en smarttelefon eller et nettbrett, og så betaler butikken en liten prosentandel av omsetningen til en mellommann. Foto: iZettle

Om betaling i Norge Ekspandér faktaboks Kun kontanter er såkalt tvungent betalingsmiddel i Norge. Det følger av Sentralbanklovens paragraf 14., som sier at alle som driver virksomhet må ta mot kongens mynter og sedler som betalingsmiddel.

Det finnes ingen tilsvarende plikt til å ta mot betalingskort.

Finansavtalelovens paragraf 38 sier at forbrukerne alltid har rett til å betale med kontanter. Men regelverket er uthulet etter tolkningsuttalelser fra Justisdepartementet. Stadig flere reserverer seg mot å ta i mot kontanter, med ullike begrunnelser.. Eksempler er restauranter, kantiner og serveringssteder.

I en landsrepresentativ undersøkelse Norstat gjorde for NHO reiseliv i 2015 svarte 84 prosent de bare betalte med kort eller mest med kort i hverdagen.

Til sammenligning svarte 4 prosent at de betalte kun eller mest med kontanter, og 12 prosent at andelen var om trent like store.

Hos landets største bank, DNB, er det kun 6 prosent av kundene som bruker kontanter daglig, opplyste banken nylig til VG.

Ifølge Norges Bank har omløpet av kontanter i Norge holdt seg stabilt på om lag 50 milliarder kroner de siste årene. Men fordi den samlede bruken av penger øker, faller andelen som bruker kontanter.

LES OGSÅ: Nordea slutter med kontanter

– Kontanter muliggjør svart økonomi

Han sier at han har forståelse for virksomheter som er skeptisk til kontanthandel, og mener virksomhetene som ønsker det må få lov til å la være å ta imot penger hvis de ikke vil.

– Kontanthandel muliggjør svart økonomi på en annen måte enn det å bruke bankkort. Det ligger større utfordringer i kontanthandel, det er vanskeligere å spore. Dagens system, som stiller større krav til kontanthandel enn muligheten for digitale løsninger kan være uheldig, sier Holte.

- Jeg går selv bare rundt med kort, og bruker aldri kontanter. Men det er ikke slik at alle de som bruker kontanter er skatteunndragere, sier finansministeren. Hun vil nå gjennomgå regelverket. Foto: Junge, Heiko / NTB scanpix

Finansminister Siv Jensen sier til NRK at skattedirektøren reiser et viktig spørsmål som hun tar på alvor.

Vil se på loven

Nå vil hun gjennomgå regelverket, men sier det er for tidlig å si om resultatet ender opp i et forslag om å endre de relevante lovene.

– Det er for tidlig å si. Jeg ønsker velkommen den debatten som skattedirektøren reiser, og er enig i at økt tilgjengelighet på kortterminaler er positivt, sier Jensen.

– Han sier også at det bør være mulig for bedrifter å reservere seg mot å ta imot kontanter. Er det en god idè?

– Den andelen av befolkningen som i størst grad bruker kontanter er de eldre. Å beskylde de for skatteunndragelser og svart økonomi, vil ikke jeg gjøre. Her må tiden få lov til å virke med oss. Da må vi gå litt langsommere frem når det gjelder kontantbetaling, og raskere frem når det gjelder elektronisk betaling, sier finansministeren.

Hun sier at et heldigitalisert samfunn også gjør oss mer sårbare, og at tiden ikke er inne for å forby kontanter.